Asia T-282/11

Ciprian-Calin Alionescu

vastaan

Euroopan yhteisöjen henkilöstövalintatoimisto (EPSO)

Henkilöstö – Palvelukseen ottaminen – Avoin kilpailu – EPSOn päätös, jolla hakemuksille asetettua määräaikaa jatkettiin kuudella tunnilla – Asian siirtäminen virkamiestuomioistuimelle

Määräyksen tiivistelmä

Virkamiehet – Kanne – Kanne, joka on nostettu virkamiesten palvelukseen ottamiseksi järjestetyn avoimen kilpailun yhteydessä tehdystä Euroopan henkilöstövalintatoimiston (EPSO) päätöksestä – Virkamiestuomioistuimen toimivalta

(SEUT 270 artikla; henkilöstösääntöjen 29–31 artikla ja liite III)

Kanne, jonka unionin virkamiesten palvelukseen ottamiseksi järjestettyyn avoimeen kilpailuun osallistuva hakija on nostanut riitauttaakseen avoimen kilpailun yhteydessä tehdyn Euroopan henkilöstövalintatoimiston päätöksen, kuuluu SEUT 270 artiklan soveltamisalaan ja siten virkamiestuomioistuimen toimivaltaan. On nimittäin niin, että unionin virkamiesten palvelukseen ottamisesta säädetään erityisesti unionin virkamiehiin sovellettavien henkilöstösääntöjen 29–31 artiklassa ja niiden liitteessä III. Tästä seuraa, että avoimeen kilpailuun osallistuva hakija on henkilöstösäännöissä tarkoitettu henkilö.

(ks. 7–10 kohta)

UNIONIN YLEISEN TUOMIOISTUIMEN MÄÄRÄYS (neljäs jaosto)

6 päivänä syyskuuta 2011 ( )

Henkilöstö – Palvelukseen ottaminen – Avoin kilpailu – EPSOn päätös, jolla hakemuksille asetettua määräaikaa jatkettiin kuudella tunnilla – Asian siirtäminen virkamiestuomioistuimelle

Asiassa T‑282/11,

Ciprian-Calin Alionescu, kotipaikka Etterbeek (Belgia), edustajanaan asianajaja M. Stănculescu,

kantajana,

vastaan

Euroopan yhteisöjen henkilöstövalintatoimisto (EPSO),

vastaajana,

jossa on kyse vaatimuksesta kumota EPSOn päätös, jolla avoimen kilpailun EPSO/AD/206-207/11 yhteydessä hakemuksille asetettua määräaikaa jatkettiin kuudella tunnilla, ja toteuttaa tästä kumoamisesta aiheutuvat toimenpiteet,

UNIONIN YLEINEN TUOMIOISTUIN (neljäs jaosto),

toimien kokoonpanossa: jaoston puheenjohtaja I. Pelikánová (esittelevä tuomari) sekä tuomarit K. Jürimäe ja M. van der Woude,

kirjaaja: E. Coulon,

on antanut seuraavan

määräyksen

1 Kantaja, Ciprian-Calin Alionescu, on unionin yleiseen tuomioistuimeen 24.5.2011 toimitetulla kannekirjelmällä nostanut tämän kanteen, jossa vaaditaan kumoamaan Euroopan yhteisöjen henkilöstövalintatoimiston (EPSO) päätös, jolla avoimen kilpailun EPSO/AD/206-207/11 yhteydessä hakemuksille asetettua määräaikaa jatkettiin kuudella tunnilla, ja toteuttamaan tästä kumoamisesta aiheutuvat toimenpiteet.

2 Euroopan unionin tuomioistuimen perussäännön liitteessä I olevan 8 artiklan 2 kohdasta seuraa, että jos unionin yleinen tuomioistuin katsoo asian kuuluvan virkamiestuomioistuimelle, se siirtää asian tämän käsiteltäväksi.

3 Perussäännön liitteessä I olevan 1 artiklan mukaan Euroopan unionin virkamiestuomioistuimella on ensimmäisenä oikeusasteena toimivalta ratkaista SEUT 270 artiklassa tarkoitetut unionin ja sen henkilöstön väliset riita-asiat.

4 SEUT 270 artikla kattaa ”unionin ja sen henkilöstön väliset riidat unionin virkamiehiin sovellettavista henkilöstösäännöistä ja unionin muuta henkilöstöä koskevista palvelussuhteen ehdoista johtuvin rajoituksin ja edellytyksin”.

5 Unionin virkamiehiin sovellettavien henkilöstösääntöjen (jäljempänä henkilöstösäännöt) 91 artiklan 1 kohdassa säädetään tältä osin, että unionin tuomioistuimilla on toimivalta ratkaista ”kaikki unionin ja henkilöstösäännöissä tarkoitetun henkilön väliset riidat, jotka koskevat sellaisen toimenpiteen laillisuutta, joka – – vaikuttaa kielteisesti kyseiseen henkilöön”.

6 On siten tutkittava, kuuluuko kantajan nostama kanne SEUT 270 artiklan soveltamisalaan, sellaisena kuin se määritellään henkilöstösääntöjen 91 artiklan 1 kohdassa.

7 Tästä on todettava, että yhtäältä kantaja riitauttaa kanteellaan sellaisen EPSOn päätöksen laillisuuden, jonka kantaja väittää olevan hänelle vastainen.

8 Toisaalta kyseinen päätös on tehty sellaisen avoimen kilpailun yhteydessä, jonka tarkoituksena on unionin virkamiesten palvelukseen ottaminen ja johon kantaja on osallistunut. Unionin virkamiesten palvelukseen ottamisesta säädetään erityisesti henkilöstösääntöjen 29–31 artiklassa ja niiden liitteessä III. Tästä seuraa, että kyseisen avoimen kilpailun hakijana kantaja on henkilöstösäännöissä tarkoitettu henkilö.

9 Edellä esitetystä seuraa, että tämä kanne kuuluu SEUT 270 artiklan soveltamisalaan.

10 Näin ollen asia kuuluu virkamiestuomioistuimen toimivaltaan, ja asia on siirrettävä sille.

Näillä perusteilla

UNIONIN YLEINEN TUOMIOISTUIN (neljäs jaosto)

on määrännyt seuraavaa:

1) Asia T-282/11 siirretään Euroopan unionin virkamiestuomioistuimeen.

2) Oikeudenkäyntikuluista päätetään myöhemmin.

Annettiin Luxemburgissa 6 päivänä syyskuuta 2011.

E. Coulon I. Pelikánová